אושר ניהול תביעה ייצוגית נגד החברה המרכזית לייצור משקאות קלים (קוקה-קולה ישראל), בגין מחיר מופרז על בקבוקי קולה רגילה בגודל 1.5 ליטר. בבקשה לאשר את התביעה הייצוגית שהוגשה לבית המשפט המחוזי מרכז-לוד, נטען כי החברה המרכזית "ניצלה לרעה את כוחה המונופוליסטי בשוק של משקאות הקולה" בכך שגבתה "מחיר מופרז ובלתי הוגן" עבור בקבוק 1.5 ליטר של משקה קוקה-קולה, דבר אשר גרם לנזק לציבור בהיקף שנאמד במאות מיליוני שקלים לאורך השנים. התביעה שאושרה היא בהיקף 450 מיליון שקל.
השופט עופר גרוסקופף קובע כי העותר "הצליח להעמיד תשתית ראייתית לכאורית" לטענה שהחברה המרכזית "גבתה מחיר מופרז מלקוחותיה" על פי שני פרמטרים - כוח השוק ("נתח שוק יציב הקרוב ל-90% לאורך השנים"), ופער עקבי במחיר קוקה-קולה למול המתחרים ש"לא ניתן הסבר מספק לקיומו" ("בשיעור ממוצע של כ-47% לאורך השנים").
לפי החלטת ביהמ"ש, העותר הצליח להצביע על ראיות לכאורה בדבר "תמחור שאינו מבוסס עלויות, זאת במיוחד לנוכח פער המחירים האמור מול מתחרות המייצרות מוצרים דומים מבלי שסופק הסבר משכנע בגינו".
עוד נכתב בהחלטת השופט כי באישור הבקשה לניהול תביעה ייצוגית נגד החברה, כי "הודגם כוח שוק משמעותי וחשש שלא נסתר לתמחור שאינו מבוסס עלויות", ועל כן "הגעתי למסקנה כי יש מקום לאשר את ניהול התובענה כייצוגית". את הבקשה לאישור התביעה הגישו קבוצת עורכי הדין רונן גרשט, אופיר נאור, יעקב שנהב, שחר בן מאיר ויצחק אבירם בשם העותר רונן גפניאל.
לבקשת האישור לתביעה מצורפת חוות דעת מומחה של סלע קולקר. קולקר התבקש לבחון האם החברה המרכזית ניצלה לרעה את מעמדה כמונופול בענף "משקאות הקולה", וגבתה מהצרכני מחיר מופרז עבור משקה קוקה-קולה, וכן מה מידת הנזק שנגרמה כתוצאה מגבייה זו במשך התקופה מאי 2009 עד אפריל 2016.
קולקר ערך השוואה למחיר הפיקוח האחרון, והשוואה מקומית ל-3 מתחרים (פפסי, RC וקריסטל). מההשוואה למחיר הפיקוח האחרון, עולה כי עם הסרת הפיקוח בסוף 1989 ועד לאפריל 2016 עלה המחיר של בקבוק קוקה-קולה 1.5 ליטר בשיעור של למעלה מ-350% ביחס למחיר המפוקח האחרון.
מההשוואה המקומית למתחרים עלה כי נכון ל-2015, המחיר הממוצע של בקבוק 1.5 ליטר של משקה קוקה-קולה עמד על 6.77 שקל, בעוד המחיר הממוצע של שלושת המוצרים המתחרים ביחס לאותה שנה עמד על 4.25 שקל - המהווה פער של כ-60% (המחיר הממוצע של פפסי ו-RC קולה בלבד עמד על 4.57 שקל, הנמוך בכ-48% ממחיר קוקה-קולה.
בנוסף, חוות דעת של קולקר הציגה כי הפער בי המחיר הממוצע עבור קוקה-קולה לבי המחיר הממוצע של שני המתחרים לאורך השנים2007-2016 הלך וגדל משיעור של כ-33% ביוני 2007 לשיעור של כ-49% בדצמבר 2015.